Miljoene tydens rooftog by lughawe gesteelArgieffoto Volgens Acsa het die rooftog omstreeks 19:45 plaasgevind. “Geen skote is afgevuur nie en niemand is beseer nie. Die rowers het gevlug en dis nog nie duidelik presies wat gesteel is nie,” het Acsa in ŉ verklaring gesê. “Die Suid-Afrikaanse Polisiediens en Acsa werk nou saam met ander wetstoepassingsagentskappe om die verdagtes aan te keer.” Lt.genl. Khomotso Phahlane, waarnemende polisiekommissaris, het vroeër gesê hy is bewus van die rooftog en dat ŉ span ondersoekers en beamptes van misdaadintelligensie na die toneel gestuur is. Kol. Athlenda Mathe, Phahlane se woordvoerder, het gesê hulle sal later meer inligting bekend maak. Sy kon egter nie berigte bevestig dat minstens R24 miljoen van ŉ vliegtuig gesteel is kort nadat dit geland het nie. “Ons kan nie in dié stadium sê hoeveel geld is gesteel is nie.” Volgens ander mediaberigte is tot R45 miljoen gesteel. Kapt. Ndivhuwo Mulama, woordvoerder van die Valke, het gesê ŉ span is na die toneel gestuur. Brig. Hangwani Mulaudzi, nasionale woordvoerder van die Valke, het ook net vroeër bevestig daar was ŉ rooftog en dat ŉ onbekende aantal verdagtes met ŉ onbekende bedrag kontant weggekom het. “Die aangeleentheid kry dringend aandag van wetstoepassingsagentskappe. Ons kan nie in dié stadium meer besonderhede bekend maak nie hangende die uitkoms van die ondersoek,” het hy gesê. In 2006 is R100 miljoen gesteel tydens ŉ rooftog by OR Tambo.